
الجزء 1
Part One
سكينة ، يابت ياسكينه ، فوتي لابوكي لي جوة شوفيهو بتكلم معاك ،، حاضر حاضر ... دقيقه يا ابوي جاياكا تب . ،،، جريت عليهو وانا مخلوعه وحالتي مايعلم بيها الا الله ... وصلتا الصالون لقيتو بتوع وعايز يرجع الاكلو والشربو ... مسكتو من ايدو ورفعتو علي وبقيت ببكي .. بقا يسكت فيني ، ياسكينه يابتي ماتبكي ، ابوكي كبر وبقا ما زول حياة ،، قعدتا ابكي شديد لمن ابوي اتعبر ، " ابوي حرام عليك ماتقول كده ، من انا صغيرة انتا شايلني ، شقيت وحفيت وراي عشان تقريني يا ابوي ماتقول كده وتقطع قلبي ، انا من غيرك اعمل شنو ..."
انا سكينه حسين القاضي . ابوي كل ما املك في الدنيا ، ظروف دارت بينا وخلت ابوي وامي ينفصلو عن بعض بس ما اتطلقوا، امي حاليا قاعده في بيت اختها وبمشي ليها مرة مرة ... ابوي بعد انفصل عن امي ورضوا بالوضع ده انو احسن اتزوج مرة اسمها خولة .. مرة قدر ما اتكلم عن خباثتا ولئامتا وجبرها ما بقدر احكي جد ما بقدر ... عشتا اصعب سنين عمري معاهم ... امي قالت لي ابوكي مقعد ومحتاج ليكي يا سكينة ، ما بأمنو معا التعبان دي ،،، امي بتريد ابوي شديد وبتخاف عليهو اكتر من عيونها رغم الخلافات الحاصلة بيناتهم ،،،
ابوي في اخر ايامو تعب شديد ،،، كنتا انا البساهر معاهو ليل ونهار ، بأكلو بشربو بحميهو بخلي يقضي حاجتو واغسلو ... ابوي كان حبيبي وحياتي وطفلي وامي وروحي ... كان كل شي في الدنيا دي بعد امي ....
بتذكر يوم وفاتو ، جات اختي سمر بنت ابوي جارية ، سكينة سكينة " ابوي فات " وبقت تبكي وتكورك ، بقيت بصرخ ذي المجنونه ، وبنطط وماحسة بي نفسي ... شرطتا التوب اللبستو وجريت علي الصالون .. لقيتو راقد ، ممدد بدون اي حركه ووشو مبتسم ، قربتا منو وانا مصدومه لقيتو دمعتو نازلة ، احييي يا ابوي قطعتا لي قلبي ، كللها كان نص ساعه وامي جو شايلنها شيل وتشيل وتكووووورك وتبكي " يا ابو البيت وابو اولاد حشاي فارقتنا ... خليت اولادك لمنو ، انا كنت بعيش وبتنفس بشوفتك ، انا الاجبرتا نفسي أعز الف عزيز عشان اعزك يا حسين " ... امي كانت بتقطع القلب ، انا كتمتا نفس ... كنتا بمسك التوب وبضغط عليهو بسنوني وبصرخ بكل ما املك من قوة .. احييي يا ابوي ،،،، جو الجيران والاهل .... واتلمو كل الحبان ... ظهروا البحبو ابوي .. كان بجو بالاف لحدي ما رفعو الفراش .... بتصدقوني اذا قلتا ليكم خولة مما مات ابوي ما نزلت ولا دمعه .. وتاكل وتشرب وتتونس وتتكحل ... استفزت مشاعري انا واخواني واخواتي من ابوي ... قتلت امي الف مرة ... امي لمن زهجت من تصرفاتا .. جاتا قدام الناس وادتا واحد كف مصللح " اسمعي ياخولة توبك الابيض طلعيهو والبسيهو ... وخلي الملون لي يومو .. انتي ما مسلمه انتي حدود ربنا مابتعرفيها ؟ " خولة انفعلت وصررخت زي المجانين المتلبسهم بسم الله ديلك ، الا جو اخوانا دخلوها وقروا ليها حتي هدات واتعدلت ... امي بعد الحصل قررت تكمل عدتا في بيتا .. بس ابو ليها ... امي قعدوها في غرفه خاصه بيها .. وخولة قعدت في الصالون ...
عشنا ايام صعبة شديد ماببتحكي .. وانا كنتا عاملة زي الزول البكون جسمو مغبش من الشتاء ومامتمسح .... ضعفانه وحالتي بالبلا .. الدنيا دي مسخانه علي ... امي لمن كملت عدتا .. شلتا حاجاتي وحاجاتا ورجعتا بيتنا ...
طبعا انا وحيده امي من البنات وعمري 28 سنه ، وعندي اخوين توأم بقروا في الثانوي .. .. امي بتقول لي دايما يابتي العمر ماشي .. وانا دايرة افرح بيك ، بس بالجد من قريت الجامعه واتخرجتا بقيت جمب ابوي .. لانو كان بريدني اكتر من باقي اخواني ، وبسمع كلامي في الاكل والشراب .. عشان كده نسيت نفسي صراحه واتعودتا علي الوضع ده ...
مررت 3 شهور بعد امي طلعت من الحبس ، طوالي اتذكرتا ابوي كان عندو محامي بيتصل عليهو طوالي ، مسكتا الرقم واتصلتا عليهو .. ودار الحوار التالي -:
انا : السلام عليكم يا استاذ احمد
المحامي : وعليكم السلام معاي منو معليش ؟
انا : انا سكينة حسين القاضي ...
المحامي : ياسلاااااااام البركه فيكم يا سكينه يا اختي ياخ ... احسن الله عزائكم ،
انا : الله يبارك فيك ، البركه في امه محمد ...
المحامي :' دايراني اساعدك بي شنو ؟
انا : دايرين حقنا من ورثة ابوي !
المحامي : لكن انا كان اتصلتا علي تلفون ابوكي وردت خولة علي .. ولمن وريتا انو ابوكم عندو عقودات واراضي واملاك كان مستأمني عليها ، طوالي قالت لي هو كاتب وصية حاجاتو كللها باسمي انا واولادي !
انا : شنو ، كيف يعني يا احمد الكلام ده " ابوي عمرو ما كتب وصية وعمرو ما كان بخبي علي شي ، والا ما كان اتصلتا عليك وانا علي علم مسبق باملاكو ...
المحامي : والله العظيم انا زاااااتي ياسكينه استغربتا بس سكتا .. وقلتا ليها تعالي لي .. وهي بكرة حتجي من الصباح عشان اشوف الوصية ،
انا : غريبة لكن ... يعني هسي انا اتصرف كيف ؟اسكت ؟
المحامي : ماتسكتي خلاص عايني ياتعالي لي بكرة .. يا بتصل عليكي !
انا : لالا وريني بكرة هي بتجي الساعه كم وانا بجيك هنا تمام ؟
المحامي : خلاص اتفقنا
الجزء 2
رجعتا البيت وانا مستااااءة شديد .. وامي زولة ضغط وسكري .. خفتا يحصل ليها شي ، من اول ما دخلتا بقت تسأل فيني ، سكينه يابتي " اها بشري " .. انا بقت صابة فيني مطرة شديدة ، وبتمتم " يا امي قال لي اجيهو بكرة ، حتي امي خلتني ادخل واغير هدومي ... بالعصر كده جاتني بنت جيرانا هيفاء ، سلمت علي وحضنتني شديييييد " سكينه ياحبيبتي انا والله العظيم مشتاقه ليكي ، عاملة شنو انتي ؟ ومالك ضعفانه كده ووشك يلعن قفاك ، يابت انتي صغيرة ، "" .. انا بقيت بعاين ودموعي جرو زي الماسورة المحلوجة ، ورقدتا في رجلينها " ياهيوف انا تعبانة انا مكسورة انا زهجااااانه شديد وخلاااص بالجد ماقادرة اتحمل ، ياهيفاء الشايلاهو جواي يهد جبال .. " هيفاء اتوترت وبقت حاضناني " ياحبيبتي انا جمبك وانتي اختي وحبيبتي ، ماتقولي كده يا سكينه ، الله في مابنسي عبدو " طوالي مسحتا دموعي واستغفرتا ،ورديت ليها " ونعم بالله " ... قمتا مسكتا هيفاء من يدها وطلعنا نتونس معا امي .. في نص الونسة هيفاء تلفونا ضرب .. قالت لي ده ادهم اخوي ، اشوفو داير شنو واجيكي تمام ، قلتا ليها تماااام ، وبقيت بونس في الحاجه .. ولقيتا ليك متحمسه بي موضوع المحامي القال لي اجي بكرة ... وبقت تخطط " عايني ياسكينه النكلمك يابتي اول شي نفسي قبل اموت احج " يا امي بعد الشر عليكي حبيبتي انا ".. يابتي كلنا رايحين بس بحكي ليك عن الجد متمنياهو ، عصرتا علي نفسي وقلتا ليها سامعاكي ياحبيبتي اها اتكلمي " عاوذة احج بيت الله وعاوذة اخوانك ديل احفظ ليهم حق جامعتهم ، ودايرة اجيب لي امجاد اشغلا عشان تقدرو تعيشو وتاكلو وتشربو ،، """" ... عاينتا في عيون امي وسلمتا عليها في جبينها " امي ان شاء الله الحاجات دي كللها حتتحقق ليكي ياروحي ، بس انتي ادعي ربنا يسهل لينا امورنا طيب ، دعوة الام مستجابة "♡ امي حضنتني عليها وابتسمت وعيونا مرقرقة " شاحده الله يابتي ، يديكي سعدا يهنيكي ويمنيكي ، ويسهل ليكي كل امورك ، ويحفظ لينا حقنا وهو قادر وكريم "♡ ... انا بكل انشراح من جواي " اأآمييييييييييين ياربي " .. شويتين وانحنا بنتونس جات هيفاء " خالتو معليش دايرة استأذنك سايقه البت دي معاي المطعم الجمبنا ده ، ناكل بيتزا وايسكريم ، وبنجيب ليك معانا ،،، " امي طوالي وافقت واتبسطت " والله يا هيفاء يابتي .. فرحتيني نفسي بت تطلع زي باقي البنات ، طوالي امشو ، لفو واخدو راحتكم بس خلو بالكم من نفسكم " حااااااضر يا ماما " حااااضر يا خالتو ... بعداك انا وهيفاء طلعنا مشينا المطعم واكلنا اكل .. غايتو شكلي كان اول مرة اطلع من البيت خلي كافتيريا وبيتزا وايسكريم ، من العلي وحالتي كان كعبة شديد .. في نص الاكل والونسة والشمارات ، جا فجأة ادهم اخو هيفاء ...
يلا اديكم نبذة عن ادهم شوية ‏( ولد لا حلبي لا اسمر ، طويل ومتوسط ما سمين وما ضعيف ، وجيه وعندو قطعية وسبيبة شعر ، انا ماعندي ... ايوة نسيات وجناتو تشمم الزول هيروين ، صراحه كده يعني ، بالجابس كده والله مكسرة من انا وفي الثانوي .. وكنتا بكلم صحباتي طوالي ودايما بقولو لي ده زول تافه وصعلوث ماتأمنيهو علي نفسك نهائي وبحكو لي مواقف عنو معاهم او معا ناس بعرفوهم او قصص بحكوها ليهم ،،،، المهم ده كللللو ماخارج معاي لانو زي مابقولو الحب اعمي .. وانا كنتا عميانه .. ومن الزمن داك يابنات امي هو فارس احلامي .. ‏)
فطبيعي لمن اشوفو فجاة في المطعم وانا ماسكه البيتزا السخنه ومعاها الجبنة السايلة حاتبهدل ، وفعلا اتبهدلتا ، شي الزيت جا في نخرتي والزيتونه خنقتني . والموية شرقتني .. منظري كان كعب شديد ،،، جا علي " بسم الله ، بسم الله ، مالك انتي كويسة ؟ " وهيفاء اتوترت ، وانا النخرين والعيون جاريات من العشراقة والخنقة اجاركم الله .. والمناديل تتطاقش غايتو كان منظر كعب شديد ... اتحرجتا وقلتا ليهم انا كويسه ، بس رجعوني البيت .. في البداية ابو وقعدوا يتعابطو بس رجعوني .. ونزلتا ولا قلتا ليهم معا السلامه .. وشكلو هيفاء اليوم داك حست بي محروجه .. نهائي ما اتصلت علي لحدي نهاية اليوم ...
تاني يوم من الصباح قمتا صليت وعملتا الشاي لناس البيت وطلعتا مشيت علي المحامي .. لمن وصلتا مكتبو لقيتو مقفول ، اتصلتا عليهو رددا لي " ساعه واجيكي ياسكينه " بقيت ملطوعه ساعه في الشارع جمب ست شاي ، غايتو كسرة زمن سااااي شربتا لي شاي ومعاهو زلابيا ... لمن وصل اتصل علي المحامي ومشيت ليهو طوالي علي المكتب ... بعد حوار ونقاشات في القانون والشرع والمفروض يحصل .. جات داخلة خولة ، واول ما دخلت اتخلعت شدديد ... " سكينه ، الجابك هنا شنو ؟ وريني سررررررريع ! "... قمتا علي حيلي وماسكه نفسي يا الله يا الله ،، " جيت اخد حقنا من ورثة ابوي ، فجاة تضحك ضحكه سخرية وباعلي حسها وهي بتلوك في اللبانه " ههههههههههههههاااااااااااااييييييييييييييييي والله الثعبان ظهر ليهو ضنب " ... بقيت بعاين وبستغفر .. قبلتا منها وبقيت بتكلم معا المحامي وهو بقرا في الوصية " سكينه دقيقه بس " سكتا
وانتظرتو .. وخولة قاعده في الكرسي خالفة رجل ورا رجل
الجزء 3
فجاة اشوف ليكم المحامي منطط عيونو .. وطلع النضارة وبقا مخلوع .. وبعاين لي وبتمتم " ياسكينه الوصية دي صاح . يهدا زاتو توقيع ابوكي المابيغباني ، انا طبعا صبت فيني مطرة واتخلعتا شديد " كيف كيف يعني يا استاذ احمد ، ده كلام شنو " .. المحامي مددا لي الورقة اقراها ، ويدو بترجف شديد ،،، مسكتا الوصية وبقيت بقرا حرف حرف ... ومعا كل حرف انا دموعي نازلة .. ياخي انا قادرة اصدق الكلام البقرا فيهو ده ... وللا الجفا في طريقه الكتابة كانو انا واخواني الاتنين وامي ما موجودين اصلا ،،، قعدتا في الكرسي وبقيت ببكي .. استاذ احمد قام علي حيلو وجاني ،،، " سكينه ماتبكي انا حاساعدك يا اختي " طووالي نطت خولة افندي ، اها يا استاذ احمد صدقتا وللا محتاج اثبات تاني ، .. المحامي قام علي حيلو وهو مهزوز من طريقه البكا بتاعتي " انتي يا استاذة خولة معليش يعني ماعندك احساس ، ماعندك قلب ، ياخي قولي اي شي حقك ، عطف ماعندك ياخي ، البت بتبكي شايل هم الكبير قبل الصغير " قبل استاذ احمد يكمل كلامو خولة سكتتو " شنو يا استاذ ، بتعلي صوتك علي ؟ انتا مامحترم وللا شنو ؟ " طوالي استاذ احمد ضرب يدو في التربيزة وكورك فيها " احترمي نفسك انتي ياعديمه الاحساس واطلعي برة سريع " طبعا خولة عاينت بالجمبة كده وضحكت ضحكة سخرية ، وهبشتو كده في يدو " انا بندمك تمام " وقبلت علي " اشتغلي ليكي شغلانيه شريفه اكلي منها امك وابوك واخوانك ،،، آااااااااااخ نسيت ، ابوكي مات ، كتر خير امك واخوانك المعاكي ، مابتجيكم عوجه ، يلا سلام ،،،
اتخييييييلو طلعت وخلت استاذ احمد قاعد وهو لونو اخدر وشو بقا محممممممر داير يطرشق ، وانا بقيت ببكي بحرقة لمن بتنخج ، جا قعد قصادي " سكينه انتي هسي المبكيك شنو ؟ .. ! ماقلتا حاجه بقيت ببكي زياده ، كمل كلامو " الكلام ده دينيا كده ما داخل لي راسي ، بس قانونيا يا سكينه جد مابقدر اعمل شي ،، وصية مطبوعه ، والتوقيع ياهو توقيع ابوكي ، بس ما حاخليك حاساعدك بالبقدر عليهو " ... انا قمتا مسحتا دموعي بعد وقفت البكا بالغصب ، " يا استاذ احمد مابتقصر بس انا لازم امشي " طلعتا من المكتب وانا ببكي من اول وجديد وبطقش في الناس ، لقيت استاذ احمد جاري وراي " ياسكينه اقيفي ، يا اختي اقيفي " جا مسكني من يدي وقعدني جمب ست الشاي ،،، مشا جاب موية وشربتها وغسلتا وشي ،،، بعداك قال لي " قولي بسم الله " انا " بسم الله الرحمن الرحيم وحسبي الله ونعم الوكيل " ايوة حسبي الله ونعم الوكيل ،،، بس ممكن ياسكينه الله يرضي عليكي يا اختي تهدي شوية عشان اقدر اتفاهم معاكي ، هداتا نفسي بالغصب " طيب سامعاك " وبقيت قاعده ممحنه وبعاين في الارض وبستغفر ربي ، " شوفي ياسكينه انا حاسي بيكي ما قادرة تاخدي وتدي معاي ، بس سؤال ممكن ! انتو عندكم حاجه تعيشوا بيها ؟ " ... بقيت بعاين ليهو وبضحك ضحكة حزن ضحكه حسرة " انحنا كان عندنا حاجه نعيش بيها ، كنتا بخت يدي فوق راسي يا استاذ احمد ؟ " ... طوالي قال لي " اول حاجه ما تقولي لي استاذ احمد دي ، قولي احمد بس بتكبريني وانا لسه ماعرستا "' قعدتا اضحك طبعا .... طوالي ابتسم لي وقال لي " يا سكينه طيب رايك شنو تجي تشتغلي معاي سكرتيرة عشان يكون عندك راتب ؟؟؟ " ... اتخلعتا من كلامو ، وبيني وبينكم ماصدقتا القي لي حاجه اجيب بيها قروش ،، طيب يا استاذ احمد .. معليش يا احمد بس انا قريت فنون جميلة ... علاقتي بالقانون شنو ؟ ... ! طوالي طمني " حاشغلك سكرتيرة تسجلي لي الناس وتحفظي لي ملفات البجوني ، ومنها تترزقي وربنا يفتحا عليك ،،،، ابتسمتا ليهو " لكن بس ".... هو طوالي قاطعني " مابس ياسكينه ، انتي بس ابدي وبعداك مانفع معاكي طوالي اطلعي وبعد ده حاساعدك وافتش ليكي شغل تمام ؟ ... ! طيب يا احمد موافقة مبدئيا وبيناتنا تلفونات ان شاء الله ... بعداك سلمتا عليهو ، ومشيت ... بقيت بعاين في الشارع وانا مسهية ووقفتا للمواصلات ، بقيت موجوعه من الحصل ، واذا علي دايرة اتحفر في حفرة ولا ارجع البيت واكلم امي وتتعب ، تاني اقول اذا ماكلمتها وعرفت لقدام حتموت لي " اخير اقول ليها بس والرحيم ربنا " وقف البص وركبتا المواصلات ، اول ما قعدتا في الكرسي ، جاتني رسالة من احمد " سكينه انا اتأثرتا بالحصل ليكم شديد ، وبتمني ماتاخدي العملتو معاكي ده شفقة لأ ، انا بقدم مساعده لبت زول كان صديقي وزي ابوي " .... طوالي ابتسمتا ودمعتي نزلت مسحتا سريع قبل يشوفني زول ...
لمن وصلتا شارع البيت ، وقفتا الباص ونزلتا ،، اول ما دخلتا علي بيتنا لاقوني اخواني التوأم عمر وعامر ، جو سلموا علي بالحضن " اووووووو سكسكانية بالسمنه ياااااا ... شوق الشوق يا اختي " قعدتا اضحك لمن شرحوت لي قلبي ،،، " انتو مالكم مامشيتو المدرسة؟ " طوالي مسكني عامر من يدي " شنو يا اصلية انتي يا اخت مابتريدي الخير لاخوانك ليه ؟ ماسمعتي الحديث ،، حب لاخيك ماتحب لنفسك ،،، شكلك ماسمعتيهو يافردة والا ما كنتي قلتي كده .. " قعدتا اضحك شديد " ياعمورة ياخي ياحبيبي ماقصدي انتو ممتحنين و
بس استغربتا " عمر رددا لي " والله ياخوة قالو يدونا اجازة اسبوووووع كده وبعداك نبدي المعسكر " طوالي اعتزرتا ليهم " ايوااااا خلاص حبايبي معليش اعفو لي ، امي وينا ؟ وانتو هسي ماشين وين ؟ " ... عمر قال لي ماشين نلعب كووورة دافووووري يا اصلية ،،، امي قاعده في الراكوبة بي ورة نايمه ، يلا خلو بالكم لحدي مانجي " ... سلمتا عليهم ودخلتا لقيت امي مجدوعه جدعه يحليلا تعبانه شديد ، غتيتا بالتوب ودخلتا بقيت بجهز في الفطور ،،،

اثناء ما انا في المطبخ ، سمعت امي زي الحلمانه ليها بكابوس كده وتقول " مالك في شنو ؟ اتكلم معاي ياحسين " بس لمن سمعتها خليت الفي يدي وطفيت النار ،،، " امي امي في شنو ، كدي قولي بسم الله " شلتا لي موية شوية في يدي ومسحتا ليها وشها لحدي ماصحت ، " في شنو يا امي ؟ " .. امي قامت من رقدتا ، بسم الله كدي ارفعيني يابتي ، ااااخ راسي داير ينفجر ، كدي جيبي لي الموية النشربا ،، مشيت سريع جبتا ليها موية من الماسورة من شده ما انا مخلوعه ،،، شربت الموية وعاينت لي بالجمبة كده ،، دي شنو الموية الزي الحنضل دي يابت ؟؟؟ .. قعدتا اضحك " يا امي عليك الله خلينا من حنضل وللا حنظلة ... ناس حنظلة كيف تمام ؟ ! ،،،، اها نرجع لقصتنا .... امي قالت لي " يابت خليكي من عوارتك دي ، ان شالله خير واللهم اجعله خير ، حلمانه بي ابوكي يابتي ؟ ! ،،،، انا طبعا اتوترتا " ان شالله خير يا امي ؟ ... ! امي اخدت نفس كده " عايني ياسكينه ، زي الابوكي ده غضبان شديد ، وقدر ما اجي قدامو يقبل مني زي الخجلان ، وقهران ويبكي ، يابتي قطع لي قلبي " ... هنا انا سرحتا ودموعي نزلت وبدون ما اوعي ' اكيد بكون من العملتو خولة " امي طوالي قبلت علي ' آاااااا قلتي شنو ياسكينه ؟ ... ' في البداية قلتا ليها مافي حاجه وقمتا ،،، لكن طوالي رجعتا ليها ، قعدتا جمبها ، ويديني بقت ترجف شديد وبردن ،،، " امي حضنتني ' سجمي يابتي اصلو الحاصل شنو مالك ؟ ! ' بقيت مدنقرة وبحكي ليها بالتفصيل ، وخايفة ارفع راسي اشوف انها مصدومه ولا انها بتبكي ،، بعد خلصتا وحكيت ليها كل التفاصيل حسيت بايدها بارده وهي ماسكاني رفعت لي وشي وبقيت بعاين ليها جووووة عيونا ' شفتا دموع بااااارده وكتومه غالبا تطلع ، شفتا فيها شوق لي ابوي وحنية كبيرة شديده وفيها حزن بس شفتا لي قوة من جواها طالعه بي عيونا ، سللمت علي وقالت لي الله كريم يابتي ،،، ابدي شغلك طوالي تمام ... وحسبي الله ونعم الوكيل عليك ياخولة ... قلتا وهي موجوعه من جوة ... وقامت اتوضت وصلت ليها ركعتين وبقت تدعي وتدعي ... مشبت ختيت الفطور ، ياجماعه سمعتا صوت آهاتا ووجعا في بكاها ، ماسكا خشما بالتوب وتبكي من جوة ... دموعا شلال ... الوحه حقت نار القلب وجعتني وانا جوة دون ما اشوفا ... بقيت متسمرة في مكاني .
عصرتا علي نفسي شديد وطلعتا سريع ودخلتا علي الاوضه وانا كانو ما شايفاها عشان ما تحس بي عارفاها مهمومه ومغمومة شديد ... ختيت الصينية في التربيزة وفتحتا المروحه ورقدتا في السرير وقبلتا علي الحيطه ، اتمنيت اغمض عيوني اكون في حتة تانية ، حسيت ضربات قلبي ماشة منخفضة لحظتا تاني ماحسيت باي شي الا وشايلني بي ركشه اخواني معا بعض وامي تبكي وتنوح والركشه ماشه ... كنتا واعية بيهم ، لكن ماقادرة اتحرك ماقادرة اقول اي شي ، نفسي اقوم من رقدتي واكلم امي واقول ليها انا كويسة يا امي ما قدرتا " تاني بعديها من الاحساس والحروبات الشغاله جواي برضو دختا فترة وما فتحتا الا وانا في البيت ، وبيتنا اتملي ناس ، كان بعد صلاة العشاء كده ، سمعتا صوت هيفاء بتسكت في امي وبتقول ليها " ياخالتو بس قالو توتر وانتي عارفه كده ، وصراحه هي مرت بي ضغوطات كتييييرة يا خالتو ، مابتتحمل """ سمعتا امي ردت ليها " الدكتور قال لي بتك دي قلبها ضعف بالكتمات الجواها والضغوطات العايشاها عقلها وقلبها ماخدين لود عالي من الضغط ، لازم ترتاح " .. انا ده كلو بسمع فيهو وبحاول ارفع يدي واحركا وانا ماقادرة ، قعدتا ابكي وصرختا صرخه كبيرة من جواي " امييييييييي " جو لاحقني قوموني وسريع هيفاء جابت لي موية شربتني ليها وشمموني ريحه ، وامي رقدتني في صدرها " يابتي كللو بهون ياحبيبتي الله في ،ربنا ده لمن يحب العبد ببتليهو ، وببتليهو عشان يجازيهو خير ♡ يابتي ربنا بقوينا وربنا يمهل ولا يهمل ، اصبري وخليكي قوية ، يابتي انا كبرتا وماعندي زولا بلاكم فهمتي ، بيكي انتي بقوي ياسكينة ،،، حضنتها شديد وقعدتا ابكي من جووووووة اعماق دواخلي واصرررخ آااااااخ يا امي قلبي ، انا تعباااانه ، ادعي لي ربنا يقويني يا امي " امي تبكي وهيوف تبكي ويشيلو ويدعو لي ' ربنا يقويكي يا سكينه ... """ بعدها حنسوني واكلوني بالغصب ، شي برجع الاكلتو " الا هرسو لي الاكل بالمعلقة ، وبرضو العصير ، حتي نمتا وانا مطمنة امي جمبي ،،، نمتا وماسكه يد امي ، وقدر ما امي تزح يدها بصحي ، في النهاية دخلتني لجوة السرير ، وحضنتني ،،، " انا اول مرة في حياتي انوم مطمنة .. حسيت بامان فظيع ،،، حسيت براحه واول مرة انوم نوم عمييييييييق ♡
صحيت تاني يوم لقيت البيت نضيف والبخور طاقي ،،، وسامعه صوت ضيف قاعد برة بتكلم معا امي واخواني وبضحكو وبتونسوا ،،، مشيت استحميت وصليت وجيت عليهم ، كللهم " ماشاء الله ماشاء الله يا سكينة بقيتي فل الفل ،، فجاة اشوف ليكم استاذ احمد جا وسلم علي ... وطوالي استأذن طلع ،، امي قالت لي المحامي ده محترم شديد ، وحساس شديد يبكي من قبيل والله قطع قلبي ، استأذني قال لي يا خالتي دايرة اشغل
بتك دي معاي عشان يكون عندها راتب يريحكم شوية ، وانا قلتا ليهو خير ! انتي رايك شنو ؟ .. طوالي رديت ليها انتي الراي رايك يا امي ،،،، قالت لي ' علي بركه الله ♡ .. قعدتا اضحك قلتا ليها هو عقد ؟ ! .... طوالي ضحكت وقالت لي " يسمك قال عرس قال اديكي واحد قدرك مرتين ؟؟ ! .... اخواني قعدو يضحكوا مالو يا حاجه ياخي ، الاتنين اضنينهم كباااااار والنخرة مطفوجه بس حقت سكينة صغوووويرة وحقت صاحبنا دي كبيرة ،،، طبعا بقيت مخلوعه وبضحك شديد ههههه يخسي عليكم ياخي ،،، يعرس روكبيكم الاتنين يا سغيلين ♡

تمينا اليوم كللو المزاج رايق وونسات وضحك الحمد لله ،،، بالليل جاتني امي ، " عايني يابتي من بكرة حقو تنزلي معا المحامي ده طوالي طيب ، " حااااضر يا امي من عيوني ،،، فعلا صحيت الصباح واتجهزتا قلتا كدي النتوكل ، بعد قضيت اموري ، طلعتا برة الصباح كده قبل الساعه 8 بالقديم ، وياريتني ما طلعتا ، يااااخ سماحه بنات يعقدو ، حسيت اني سانايت وانا ماشه جمبهم ، سنايت شنو وهبش شنو ، جعفر عدييييل في نصهم وانا واقفه للمواصلات ، بقيت مخمخمة يديني تحت الطرحه ومرة مرة امسح وشي المغبش ده بطرف يدي ، غايتو في اتلبشت مني ، طوالي زحت من جمبي ، اها في الحالة دي لحدي ماجا بص الوالي ، وقفتا شماعه الحمدلله حاجه توصلني بس ، عانيت لحدي ما نزلتا ، بس الحمد لله لقيت استاذ احمد قاعد .. سلمتا عليهو وقعدتا في الكرسي المقاصدو " تشربي شنو ياسكينه ؟ " ' " سلامتك شربتا انا قبيل " هو قعد يضحك قال لي انا عيان ، اتحرجتا يا بنات امي ما بعرف اتكلم انا " مامشكلة عادي ياخ حبيت اشاغلك بس " وانا خلاص التوتر بقا يشتغل وبقيت بعضي في شلاليفي بسنوني ، حتي بعد مسافه وهو ملاحظ لي وقفتا قلتا الراجل يفهمني غلط ،،، " يلا ياسكينه ده الملف ومسجل فيهو كل التفاصيل الخاصة باصحاب القضايا الانا بتعامل معاهم طيب ؟ ! " وبعداك كتر خيرو بقا يشرح لي شوية شوية شوية شوية .... اها اليوم داك كللو صراحه قلبي كان مقبوض ماعارفه مالي ، بس حاولتا اداري الحاجه دي وبديت شغل ، وجد كنتا مبسوطه ، جا عم حسن بتاع الشاي اداني شاي مجاني لزوم الضيافه وكده ، وتاني جات خالتو سميه بتاعت الفطور ، ناس الاكل البلدي قراصه وكسرة ، غايتو الاكل الاكلتو حسيت حيزيدني 30 كيلو ،،، يلا بعد صلاة الضهر كده ارفع راسي لبت بتقول لي " استاذ احمد اذا موجود قولي ليهو هيفاء محمود دايراك " بس ياها زاتاااااااا هيوف المابتغباني زاااااااااااااتا ... قمتا علي حيلي " سجمي سجمي ، مالك ياهيوف الحاصل شنو خير ؟ ! " طبعا هي اول ما شافتني نططت عيونا واتخلعت ، وحسيت بيها زي الكاشه مني وكانها ناكراني حطب ،،،
بيني وبينكم في فرق كبير بيني وبين هيوف "" هيفاء اولا اصغر مني بسنتين ، واسمح مني وانضف مني وجسما يودي القسم عدييييل لاضعيفه لا سمينه وجات لابسه ليها اسكيرت هاي ويست منقط بالنمري اسود وبني ، وبلوزة شفون سوداء ،، وطرحه خاتاها زي الشال وفاكا شعرها وميكب خفيف كده والنضارة فوق راسا "
" يللا تعالو اوريكم انا ، ضعيفه ومعصعصة اغراءات مافي نهائي ، لوني اسمر بس بسس عوامل التعرية بقا اسود الطبقه الشايلة اسود دييييك ، ماتقولو اييييييع بوصف بس عشان تستحضروني كويس ، ،،، الشعر ناعم بس بقه تفة بعدم الاهتمام . ، واليوم داك بالذات لابسة لي عباية سوداء معفنه شكلا ما ريحة ، وطرحه كده بائسة وزياده عليها كدارة من زمن جدي حي ، ومغبشة وتلاليشي ديل التقول تلاليش حسنين بتاع الدكان خرائط بس من كترة التشقق "
اها بعد الفرق ده اقتنعتو انو انا وهيفاء مابنجي جمب بعض ولا حتي بالجابس كده ،،، ورييييتكم .. يلا طبيعي لمن اشوفا عاملة زي حركه يييع العملتوها قبيل دي ، اختا طوالي كاشه مني ومتبرية مني وماعاوذة الناس يشوفوني جمبها ، دي كانت درجه الثقة الجواي في لحظتا ،،،،،،، بعد شافتني اتحسستا وقعدتا طوالي قعدت بي قرف كده " ياسكينه بس اتخلعتا انا ولقيتك هنا في المكان البيئة ده " لحظتا جا استاذ احمد " المكان البيئة ده بيلزم البقدرو .. واتفضلي اطلعي اذا ما بنلزمك " ، طوالي هيفاء قامت علي حيلها " انا اسفه يا احمد اعزرني ، بس انا اتخلعتا طبعا سكينه دي بت جيرانا واتفاجئتا اني لقيتا هنا .. " طوالي احمد ضحك " وسكينه عايشة في قصر يعني لمن تتفاجئي انها في المكان البيئه ده ، ولا انتي عايشه وين فرضا قصر يعني ماياهو قاعدة في السودان ، قاعده في جزر المالديف ؟ ! "
هيفاء خجلت شديد " انا اسفه يا استاذ احمد وبعتزر ليكي يا سكينه ، انا بس متوترة وجاياك في موضوع مهم شديد يا استاذ احمد ممكن ادخل المكتب ؟ ، " طيب تمام اتفضلي طوالي يا هيفاء " ... بعد استاذ احمد دخل ومعاهو هيفاء قعدتا في الكرس وحسيت اني متضايقه شديد ، كيف هيفاء صحبتي تتعامل معاي كده برة البيت، ودي ما اول مرة ، كتيييير عملتا ،،، وتاني حاجه حتي اذا انا ماعايشة في قصر ليه استاذ احمد يقول كده " تاني بقيت بقول لي نفسي ياسكينه انتي حساسه ياخ ودي وساويس شيطان سااي ، الزول ده ماقصدوا شي واحتمال عبر غلط بس يا سكينه ، ياخي أه ما علينا ،،، بعداك واصلتا في شغلي ، بعد نص ساعه تقريبا ، هيفاء طلعت وهي بتلبس في النضارة وتووووشك طوالي علي الباب ، لا احم لا دستور ، بقيت مخلوعه ، بعد استاذ احمد اتاكد انو هيفاء طلعت ، ناداني جوة المكتب ، مشيت ليهو قام بيدو كده مسكني من كتفي وقعدني في الكنبة وجاب كرسي قعد قصادي ،،، اتاريها هيفاء جات راجعه شكلو نست ليها حاجه وللا ضميرها انبها شافتني داخلة علي المكتب قومي طلعي الموبايل ولحظة ختا ايدو في كتفي بي عفوية وقعدني في الكنبة ، كجك
صووووروت صورتني المعفنه ومشت ،،،
يلا نرجع لي استاذ احمد وهو كان بيتكلم معاي " البت دي قلتي لي بت جيرانكم ؟ " ،، " اااااي يا احمد بت جيرانا وناس مرتاحين " . " يعني ساكنين جمبكم ؟ ! " ... " اااااي جمبنا اخر الشارع ونحنا بداية الشارع بس في نفس البلوك وفاتحين علي اتجاه واحد ".... " اهاااااا تمام طيب ، بتعرفي اخوها ادهم ؟ ! "
انا : اي بعرفو بس معرفه سطحية يعني ما صاحبي كده وللا زول قريب لي شديد في الونسة " انفعلتا صاح "
أ احمد : يابت دي شنو المعلقة دي ، مكسرة فيهو انتي وللا شنو ؟ !
أنا : بقيت منططه عيوني وبضحك " تم قصف الجبهة بنجاح ."
أ احمد : ماعلينا مراهقة عادي ،،، الولد ده عندو شبكه كبيرة بتاعت دعارة ومخدرات وغسيل اموال ،
انا : مصدومه كنتا وبقول ليهو " كيف يعني ؟ ! انتو اي ناس مرتاحين بتختو انهم كده ؟ !
أ احمد : دقيقه دقيقه ما تستعجلي اوريكي هسي الملف ،،،
الساعه الجاب ليهو ملف كبييييييير وجواهو صور لأدهم المابيغباني ، وصور ناس كده تقولو مافيا بس ، وجرائم وحاجات كده انا لمن راسي لفا ، ومن الصدمه بس بقيت بعاين ليهو وماقادرة اتكلم ،
أ احمد : كده صدقتيني ؟ !
انا : .................. لا تعليق كنتا بعاين بس ،
أ احمد : والمصيببه الاكبر انو اختو جاتني عشان ابقي ليهو محامي لقضية رافعنها اهل بت اسمها امل عليهو ، بانو اغتصبها ،،
انا : سجمي ، ولحظتا قمتا علي حيلي مخلوووووعه ومنها وقعتا ...
طوالي جا استاذ احمد مسكني ورقدني علي الكنبة ونادي علي عمو حسن وخالتو سمية .. ويشيلو ويرشوني بالموية ويدقو في وشي ، وانا واعية بيهم وحاااااسه بالكفوف البتتطاقش ، بس نفسي ارد علي زول فيهم واحكي ليهم بالاحاسيس الجواي ، نفسي احكي واوريهم انو ادهم ده حبي الاول والاخير كان ، نفسي اوصل ليهم احلامي كلها يقظه ونوم كانت بيهو ،،، اااااااخ يا قلبي ، المشكلة انهم ماعارفين انو انا لمن كان تضيق علي الدنيا وتضيق علي حياتي بستغفر ربي وبدخل في حالة الحلم واعيشا بيهو ، كنتا بكون سعيده ومبسوووووطه شديد ،،، اوريهم كيف بس ، وانا مصدومه ،،،،،
استاذ احمد مشا نادي دكتور في مستشفي جمبنا لقو هبوطي منخفض والسكر بسيط ادوني دربات في المكتب ، بعدها وعيت وبقيت ببكي وبقول ليهم عليكم الله ما تكلمو امي انا هسي كويسه ،،،، قالو لي تمام ،،، بعديها جاني أستاذ احمد قعد جمبي في الكنبة بعد الدكتور طلع ومعاهو عمو حسن وخالتو سمية ،، """ يا سكينه انتي الولد ده عندك علاقة بيهو .. " عيوني رقرقو واتملو دموع وبعاين ليهو " لالا بس زي ما تقول كنتا بحبو حب مراهقة والحكاية اتطورت جواي بحكم الظروف المريت بيها ..." "' طيب طيب تمام مافي مشكلة يا سكينه ،، هسي اذا عاوزة ترجعي البيت ارجعي بالترحيل حق العمارة بوصيهو يوصلك ماترجعي براكي تمام ،،، " تمام يا استاذ احمد " ... بعديها بقيت بين نارين اني ارجع بدري امي تقلق ، واني اقعد اتعب زياده ،،، في النهاية شلتا لي مصلاية ختيتا تحت التربيزة وبقيت حااااضنه شنطتي ونمتاااااا وماحسيت بالوقت مشا لحدي ما صحوني من النوم ، ورجعوني بالترحيل

اول ما دخلتا البيت لاقيت امي قدامي ، سلمتا عليها " امي كيفك ؟ .. " " الحمدلله يابنيتي ، كدي انا مارقه لي ناس حاج محمود ديل " .. انا طبعتا ماركزتا معا الاسم " طيب يا امي خلي بالك من نفسك بس " .. دخلتا طوالي اقرب سرير واتجدعتا فوقو ، ما قمتا الا الساعه 9 مساءا ، لقيت ليك امي راقده قصادي وجمبها عمر وعامر " يا اولادي اختكم دي مالا الليله ، قدر ماصحيتا ابت لي عديييييل ، شغل شنو الهادي حيلا ده ؟ "! .... طوالي قمتا علي حيلي وبقيت مقاصداهم وعيوني حمممممرة شديد " يا امي انا بس تعبانه من بدري وانتي عارفاني ... " " طيب يابتي الله يرضي عليكي قومي استحمي وصلي صلواتك الفاتت ديل ، واكلي ليكي حاجه " ... " حاأضر يا ست الكل "♡ ... مشيت استحميت وصليت ، وقعدتا آكل كاني لي سنين ما اكلتا لي شي ، جاتني امي " يا سكينه هي نسيت اقول ليكي بالصباح كده بعد طلعتي سمعتا ليكي ويو ويو ويوا ويوا صوت الشرطه ، اتخلعتا عمر وعامر جروا يشوفو الحاصل شنو ؟ ... ! لما اتاخروا طلعتا عليهم ، اشوف ليك ادهم ماسكنوا ومركبينو العربية ، والام تنوح كانو عندها زول مات ، ومحمود قاعد في الارض ويعاين ، والحلة كللها ملمومة في الشارع يابتي ، غايتو فضيحه السواد والرماد " ،، طبعا انا سكتا وبقيت ماعارفه اقول شنو ، ولا احكي ليها بالحصل الليله ، بقيت بتمتم " مالو اصلو يا امي الحاصل شنو هو ؟ " ،،، امي صلحت رقدتا وبقت تحكي لي " والله ياسكينه لمن مشيت قبيل ليهم عشان اتطمن واشوف الحاصل ، اول شي هيفاء البتضحك وتتونس معاي ما ادتني وش ، لمن خلعتني ، وامها اجارك الله مما دخلتا عليها ، نحنا طالعين بعد شوية السلام عليكم ما قالتا ، بسم الله ديل شنو الفقر ديل ، شلتا بعضي وجيت داخلة ، كرامتي يابتي ماسمحتلي اقعد مع الفقر ديل ، طوالي جيت بالدرب صادة " ،، طبعا انا انفعلتا وعيوني بقو حمر " امي الناس ديل تاني ماتمشي ليهم ، نهااااااائي ماتمشي ليهم فهمتي ، وهيفاء دي تاني تجي البيت تطرديها بس " .. امي اتخلعت " ها يا بتي ده شنو الكلام البتقولي فيهو ده ، انا مابطرد لي ضيف ، .. " لحظتا نفضتا الاكل من يدي وقمتا " بيتهم ماتعبتبيهو بس " وشلتا الاكل دخلتو المطبخ ،،، دخلتي للصالون قلتا احضر شوية بعد جهزتا لاهلي الشاي باللبن ، جاني عامر " سكسكانية الليله طعمك ما تمام " ... ضحكتا " داير شنو ياخي " ... " اسمعيني دايرك تحكي لي الحاصل شنو اصلو ، ومالك انفعلتي كده ؟ ! ... " طبعا عامر ده زول اليق منو مافي ، وعارفه محاولاتي حتفشل غير وجع الجضوم والفك والحنك ما حيجيني شي ، اخير احكي ليهو بس ، اتوكلتا علي ربي ، وحكيت ليهو بكل التفصيل ، اتخيلتو اتخلع ، وللا يقول لي ده شنو ده وللا انو ما حيصدقني .. بس " ده واحد تافه وصعلوق ساي ياسكينه ومكانو يا قبر يا سجن ، ده ما نافع مرررة واحده نهاااااائي '" .. انا طبعا بقيت بعاين ليهو واتخلعتا واتصدمتا كانو اول مرة اسمع الكلام اصلا " انتي عارفه يا سكسكانية بالسمنه والعسل والقشطه ، الزول ده لا عسل لاقشطه نهائي " ... ههههه قعدتا اضحك ، عامر كمل كلامو " والله جد ماتضحكي ، انا شايف ليهو مواقف كتييييييييييييييرة شديد ، قبل كده قارص ليهو بت في حتة ما بقدر اقولا في الشارع ، والبت بت ناس وقعدو يضحكوا هو وصاحبو والبت بس جرت وهي بتبكي ،،، بس مشكلتي كنتا راكب حافلة ولي جوة ، والله كنتا كفتو الصعلوق ده ، " ... انا طبعا بقيت مذهووووولة لمن عيوني مذغللة وعامر مواصل لي في الصدمات ،،، وكنا قاعدين لحدي ما هو طلع وشفتا امي وظبطا امور لبسي لتاني يوم ، ونمتا ،،،، لمن صحيت الصباح قمتا بكابوس ومهضربة ، وفي النص الجوطه الفي الحلم اشوف ليك صاحبتي هيام من ايام الثانوي زي الدايرة تقول لي حاجه ، ومعاها جووووطه حلم كابوس بس ،،،
/ يللا اعرفكم بهيام ، قرت معاي الثانوي ، من اقرب صديقاتي ، زولة طيبه ومهذبة وطرحتا من راسا ما بتطلعا نهائي ، اهلها ناس طيوبين ومحترمين ، من النوع الكتوم داك ، اذا عايمه ليها في مشكلة ما بتتكلم حتي اذا سالتيها ، المهم زولة كده من النوع البقولو عليها ناس زمنا ديل ، بت عويرة .../
قمتا من سريري وبقيت بتحصن وطوالي علي الروتين اليومي ، اخدتا رضا امي وطلعتا علي المواصلات ، لحظه نزلتا وداخلة علي المكتب ، القي رساله من هيام " سكينه يا كريهه يا مابتسألي من الناس ، شنو يعني عشان عرستا وولدتا خلاص مسحتيني " ... طبعا انا بقرا في الرساله ومخلوعه من توارد الخواطر الحاصل ده ، طوالي اتصلتا عليها ، وبقيت بتونس معاها لحدي ما دخلتا المكتب ونظمتو وقفلتا ، بس تاني فجاة رجعتا ليها ،،،
انا : هيوم دايرة اسالك ؟
هيام : ايوة حبيبتي خير ان شالله ، في شنو ؟
انا : موش بتعرفي ادهم اخو هيفاء ؟
هيام : يطرونا بالخير ، يابت مالك من صباحات الله ، اي بعرفو ، تعرفو الخرابة ده ..
انا : موش قلتي لي كان عمل معاك موقف مابتنسيهو ، واذا كنتي بنت تانية بشخصية تانية كنتي حتقتليهو وتنفدي بجلدك ؟
هيام سكتت مسااافه : ااااي .
انا : طيب الله يخلي
ليكي راجلك وطفلك ، احكي لي الموقف بالتفصيل .
هيام : لييييه في شنو ؟ بعدين انتي زولة كنتي مكسسرة فوقو شديد ، حاحكي ليكي كيف ؟ ! وشكلك لي هسي ، والدليل سؤالك ده !
انا : ياهيوم كدي اسمعيني اول ، وحاحكي ليكي " انا الجواي ما بيدي ، لانو احتمال عايشة علي صورة معينه مريحاني انا بس ، لكن عاوذة اطلعو من بالي ، والله ،،، " وبديت احكي ليها الدرامات الحاصلة وهي مخلوعه ،،، في النهاية حتي رضت .
هيام : حاحكي ليكي بس ماهسي عشان راجلي قاعد خليهو يطلع الشغل وبعدين بتصل عليكي تمام ؟ !
انا : خلاص تمام اتفقنا يا هيومه تسلمي حبيبتي ...
وقفلنا الخط ،،،،،
مشيت بعدها دخلتا علي مكتب استاذ احمد لقيتو مافي ، اتصلتا عليهو ، قال مشا مشوار تبع قضية وجاي ،،،
بقيت قاعده في كرسيني وحارسة لي شغل ابداهو وبقيت زهجانه ،،، جاني عم حسن وشايل لي شاي ومعاهو بسكويت " يابتي مالك زهجانه كده ؟ ! "..." ياعمو بس مافي ناس جو ، وشغل مافي اقعد سااااي كده " "... ياسكينه ده حال المحامييين كده ، غايلاهو سوق ، اصبري يابتي حاولي اشغلي نفسك بلابتوب باي حاجه " ".... حاااضر ياعمو حسن وشكرا ليك " بقيت في شايي وبسكويتي ... بس فجأة بعد مرور اكتر من ساعتين تررررررررم تلفوني ضرب ، طلعت منووووو " هيام ..."
انا : هيام هيوم ، اذيك ياعسل .
هيام : اهلييييين يا سكينه ، اها الراجل طلع ، قلتا النتكلم معاكي قبل ده يصحي وابدا برنامج رضاعه ونظافه وغيرو "
انا : ههههه ماشاء الله ، ان شاء الله حالي بعد الحال يا هيوم ، اها احكي ،
هيام : ان شالله ياسكينه ، اسمعيني في زول جمبك ؟
انا : لالا مافي زول جمبي "
يلا قبل نواصل ، تلفوني تلفون نوكيا وسماعتو عاليه يعني انتي اذا في الشارع بتسمعي الكلام هههه .
هيام : اححححي يا سكينه ياخي مالك مزكراني الذي مضي ، استغفر الله العظيم ،،،
انا : معليش يا هيام عليكي الله انتي موش دايراني اتحللا من سحرو هههه .
هيام : ااااااي ، خلاص طيب ، قبل كده يا سكينه كنتا طالعه من المدرسه وراجعه علي البيت ، وانتي عارفه ابوي عمرو ماخلاني ارجع بمواصلات يا امجاد ياترحيل يا ركشه ، المهم ابوي قال لي بجيكي زول يسوقك ماتطلعي ، بقيت منتظرة لحدي ماقال لي خلاص معليش يابتي حاولي اركبي المواصلات ، اذا ماقدرتي وخفتي ، انا بخلي اي شي في يدي وبجيكي طيب ، طوالي قويت قلبي واول ما وقفتا جاتني حافلة روز ، ركبتا وياريتني ما ركبتا يا سكينه ،
انا : ليه حصل شنو ؟ !
هيام : طيب قعدتا في الكنبة القبل الاخيرة في الكرسي الفي نص البتحرك ده ، .
انا : اها تمام
هيام : ياسكينه حسيت زي الزول البهبش في جنبتي الشمال بي يدو في نصي عديل ، اتخلعتا وصبرتا واتحركتا لي قدام ، تاني بعد مسافه هبشني في نصي بجنبتي اليمين ، نطيت نطه خفيفه ، وبقيت قاعده واتوترتا شديييييييييييييد ، قلتا يا هيام قربتي استري حالك واصلي البيت بس وانزلي ،
انا : واااااااي ياهيام كنتي تلطشيهو كف في وشو المعفن ده ، الله لاجاب عقابهم ...
هيام : اصبري انتي مستعجلة ليه ؟ !
انا : اها .. بس حرق لي دمي الله يحرق دمو التافه ده ،،
هيام : برضو عدت مساااافة والمرة دي بادينو الاتنين في جنباتي نصي وعصرهم شديد ، وانا كوووووركتا ونطيت وبقيت بكوووورك فيهو لمن ناس الحافلة بقو يعاينو ، واشيل وانبذ فيهو ، واشوفو ليكي المابيغباني زااااتووووو ادهم وتفيت في وشو .. وغلطتي قلتا ليهو ، عيب الشوم عليك يا ادهم ياحقير وتفيت في وشو وقلتا ليهم نزلوني هنا ..
انا : وااااااااااااي لأ لأ لأ ما قادرة اصدق انتي جاده ياهيام ، كيف الحقير ده يعمل كده الله يحرقو ، ده بالجد تافه ، وااأااي صدمتيني يا هيام ،
هيام : ولسه حاصدمك اكتر .... الساعه الطلع من جيبو "underware" وقال لي قدام الناس ، ده موش حقك النسيتيهو عندي ، شنو يعني نكرتيني حطب ،،،

انا : شن شنو شنو شنو ؟ ! .. هيام لا مامعقولة الحقارة والتفاهة والندالة بالشكل ده ، جد ما قادرة اصدق هسي شعرة جلدي كللها قايمه يابت ،،، هيام انتي جاااااااااادة ؟ وااااااااااي ...
هيام : يابت حاكذب عليكي ليه مثلا ، بالجد كونو اني اكتم الحاجه دي سنين يا سكينه .. واتكلم هسي قايلاها ساهلة علي . والله ماساهل علي .. بس مدام شي يخليكي تطلعي الوهم ده من راسك بقول وتاني كان دايراني اقول بقول ...
انا .....: بقيت ساكته ومابتكلم ،
هيام : عايني حبيبتي ما تتكلمي حاسه بيكي مصدومه شديد خليني بتصل عليكي بعدين نكمل باقي ونستنا طيب ،
انا : طيب مع السلامه ..
ومن شده ما مصدومه قفلتا الخط انا فوقا ، مصدومه شنو ، انا حاسة انو جاني شلل رعاشي من شده ما انا بقيت برجف كلي وجسمي كللو بقا سااااااقط ، فجاة احس بيد داااااافية مسكتني من يديني ، رفعتا راسي لقيتو استاذ احمد ، بالخلعه الزياده لا قمتا لا رمشت لي عين ، طوالي جررا كرسي وقعد قصادي " سكينه انا بعتزر انا جيت من قبل تلت ساعه كده ، يعني لحظة تلفونك اتصل انا طالع في السلم قربتا علي الباب ، لاقيت زول برة وجريت زمن وجيت داخل ، وصراحه كده اي كلمه قالتا ليكي صحبتك هيام دي انا سمعتها " ... انا طبعا بقيت مسهية وعيوني متل الفنجان " سمعتا شنو قلتا لي ؟ ! " وصلحتا قعدتي ،، " عايني ياسكينه باختصار كده انا الزول ده كنتا عاوز اقبل قضيتو ادافع عنو ، بس بعد السمعتو ده عاوز اقيف ضدو وارفع قضية تحرش واكيد دي ما اول بت صاحبتك دي ولا اخر بت ،،، " هووووووي يا استاذ احمد كللو ولا هيام دي ، انا البت اقعد اجرجرا في محاكم وتعالي وامشي وفضايح والناس كللها تعرف بيها وللا فهمك شنو " ... " ياسكينه دقيقة جرجرة شنو البتتكلمي عنها دي يا بت ؟ " ".... يا استاذ احمد انا اااي صح ما محامية ولا قريت قانون ، بس مثقفه وبحضر كتير ، يعني عارفه الضحايا والاسئلة والجرجرة وتعالي وامشي واحلفي ونحنا هنا كمان السودانين حدث ولا حرج ، الشمار في النار ما بختو ببخروهو كده ويطلقوهو في الهوا ، كللو ولا صحبتي وتتفضح وهي زولة متزوجه ياخ استرها ربنا يسترك يا استاذ احمد " ".... والله ياسكينه كلامك صاح ياخي ، اصلو ما بجيب سيرة صحبتك ومستورة ان شاء الله ، بس كفاية علي الكلام السمعتو ..." بعداك استاذ احمد دخل علي المكتب ، وطوالي جا عميل في قضية ودخلتو ليهو ، ووواصلتا يومي عادي ،، عادي دي ان شالله صدقتوها ، انا كنتا في حالة بتاعة برود عاطفي عجيب زي اعصابك وقلبك ورئتك وكليتيك وعيونك وكل حاجه في جسمك ختوهم اي واحده براها في ديب فريزر هاي ديقري حاجه كده ولا القطب الشمالي زاتو ،،،، فعلي الحال ده لحدي ما طلعتا من المكتب ، وركبتا مواصلاتي باص والي شماعه ، ونزلني بعيد كمان ، المهم ماكان فارق معاي شديد اني اتمشي كتيييييير ،،، يلا بس دخلتي علي شارع بيتنا اشوف لي زول هناااااااااااك بشبه ادهم السجم ، دعكتا عويناتي ديل سمممممح ، وتاني عاينتا وانا مواصلة في المشي ، برضو ياهو ادهم زاتوووو وكمان جاي علي ، بقيت لا اراديا زايدة سرعتي وماشة علي البيت ، جري في الشارع عديل ووصلني مددا يدو ، شفتو ليكم شيطان بس والعياذ بالله ابيت اسلم ،، " شنو ياسكينه يعني الزول المظلوم وبياخدوهو للحراسة يوم ولا يومين ما بتسلمي عليو؟ ... " بقيت منططه عيوني وفاتحه قدومي ومخلوعه من عوارتو دي " مظلوم ، بالله انتا مظلوم ؟ " .. وبعدها سكتا والرجفيبه اشتغلت ، طبعا هو اتخلع وحسا بي انا ما زي ناس الحلة واهمم بظلم وما بعرف شنو ،،، صراحه اتلبش مني شديد ولمن ظهر في عيونو " كيف ما مظلوم ، كان ما مظلوم كنتا هسي طلعتا ؟ ! ... " ضحكتا ضحكة سخرية " عادي زول عندو قروش بيطلع من اول يوم ، ثم ثانيا ظالم وللا مظلوم دي بحددا القانون ما انا " ومشيت خليتو داير ينفجر زي البلونه الفيها قنبلة ومعاها حاجات تانية ، دخلتا سريع وقفلتا الباب ، بس لحظه قفلتو سمعتو بصوت عالي " انا دي يا سكينه كان ما دخلتك السجن يا واطية ما يبقي اسمي ادهم وحسابك عندي يا المابتشبهي البنات دي ، عوقة ومافيكي ذرة انوثة كلبة " ... طبعا حسيت انو شالو خنجر كبير حق حديدة مصديه كده ونخروني من ضهري ورا ، وكانو واحد عندو ضفور كبيرة كده خشنه وبيها فتح قلبي وقسموا نصين ، اتصدمتا وانجرحتا حسيت نفسي قدر خرم الابرة ، احححححححييييييي يا الله ثبتني ،،، معقووولة ده الزول الانا ضيعتا سنين عمري وانا بحبو ... ده الزول الاتمنيتو راجلي ، ده الزول الانا كنتا بخلي اخواني وامي يتكلموا معاي واسهي في وشو السمح ، لا اله الله ... بقيت ماشه وبترتع في الحوش وانا داخلة ، بقيت بنادي في امي لانو بقيت ماقادرة امشي ، جا عامر طالع من الحمام اتخلع " سكينه يابت مالك ؟ ..." بقا ماسكني ودخلني جوة اوضتي ، دخلتا رقدتا في السرير وانا برجف كلي وفجاة بقيت ببكي ، جات امي جارية سكينه يابتي مالك قولي بسم الله ، ومسكتني قلدتني عليها وابكي ، والله حضن الام ده يمتص الهموم ، ارتحتا شديد بعد امي حضنتني الله يطو
ل في عمرها ،،، بعديها قدر ما اتحايلت علي ما قدرتا اتكلم ،،، بعد هداتا وجابو لي عصير وختينا الغداء ، عمر وعامر اشتغلو الونسة بي زفت ادهم ، حرقو الله " انتي عارفه يا امي ادهم الصعلوق ده ود لزينا خلاص يومين ماتماهم وطلع من الحبس ..." وامي " ياولد بطل قلة ادب ، احترم نفسك ... " وعامر يعجبكم " اي صعلوق يا امي اها دايرة تقولي شنو ، يا امي الزول ده نحنا ديل اولاد الحلة والرمتاله البرة ديل كللهم بنعرفو كوويس ، ماتقعدي تحامي ليهو ساي يا امي ياخي ، ... " امي قعد تهرج " انتا واخوك قلال ادب شنو الكلام الفارغ القعد تتلفظو بيهو ده قدام الناس ، سغيلين ديل ، اختكم دي ماتحترموها " .. واختهم وييييين في عالم تاني ودنيا تانية وخاااااايفه شديد بالجد بالجد ادخل السجن ، ووووووواي احكي لي منو واشكي لي منو ، هيييي بزيد الطين بلة سااااي ادهم ده بعد السمعتو والعرفتو ماعندوا امان نهائي الولد ده ، امي في نص السرحه دي " سكينه يابتي اكلي "... " حاضر يا امي " .. كملتا الاكل ونفس الروتين ، غسيل عده ونضافه ورتيب حوش ، واصحاب عامر وعمر داخلين ومارقين والشاي والقهوة تتطاقش ، كرهوني حياتي يااااخ ،،،،،
بالليل كده جاتني هيفاء ،، امي نادتني مشيت ليها وانا خااااايفه بقوا بلبشوني ،، اشوف ليكم وشها بمبي وزهجااااانه ، سلمتا عليها ،، " سكينه دايراك في موضوع خاص انا وانتي بس " ... " طيب ورح ديوان الرجال بيغادي " .. طبعا ونحنا ماشين عندنا حوش كبير بقت تردح لي وتنظر " هسي كان في سطوع عندكم كنا هسي طلعنا فوقو بدل الفضايح دي الغاشي والماشي يسمع فينا ، طوااااااااالي قبلتا عليها ومسكتا من يدها وجريتا الحوش داك كلللو ووقفتا جمب باب الشارع بي برة ، وقلتا ليها امشي سطوحكم وتاني ما اشوفك معتبة البيت ده ، وقفلتا في وشها الباب ، زي لمن الشافع يرزع الباب كروووووووو كده ، استفزتني ياخ ، ودخللللتا جوة ، امي شبكتني " وينا هيفاء ، خلصتو كلامكم ؟ ! "... .... " اااااي يا امي خلصنا ، يلا ماشه انوم يا امي طيب ، تعبااانه والله وبكرة راجيني شغل كتير ،،، طايبتا خاطر امي ومشيت نمتااااااااا واليوم داك صحيت ابدر من الوقت البصحي فوقو ،،،
يلا اول ما طلعتا من البيت ، حاسه في راجل كده حايم فوق بيتنا واول ما طلعتا عاين لي في وشي ، وشاف شاشه تلفونو ودخلو جيبو ، وساق موترو ومشا ... وترني بس واصلتا المشي لحدي المحطه وركبتا طوالي ،،،،،

وصلتي كده للمكتب ، اشوف نفس الراجل واقف تحت العمارة ، لما ركز معاي ساق موترو ومشا ، انا هنا صرااااااحه كده اتوترتا شديييييييد والله ، طلعتا سريع ونفسي مكتوم ، لقيت ليك هيفاء قاعده معا احمد بتحنس فيهو يمسك القضيه وهو مابي ،،، " يا احمد انا اهو اديتا الشيك علي بياض عشان تكتب فيهو الحاجه الدايرا " ،،، " هيفاء انا ماحامسك قضية اخوكي لانها قضيه فاشلة " ... " انتي شغلتك شنو امسك قروشك واعمل اللازم " "... عايني احترمي نفسك اذا سمحتي وانا مابمسك لي اي قروش ولا قضية ، ثم ثانيا تعالي اسالك مالكم معلقين معاي شديد كده ؟ ! في غيري الف وخمسمية واحد ، واشهر مني شوفيهم مادام امكانياتكم المادية تمام " ،،، " عاوذ تعرف السبب يا احمد ، صراحه كده في واحده اسمها خولة كانت مرة ابو سكينه ، صحبت امي الروح بالروح ، ومواصله امي في البيت ولمن عرست ابو سكينه كانت متابعاهو وعرفت عنو كل حاجه ، يعني بالمختصر المفيد يا استاذ ما جاية حبا فيك ، قالت لينا زول طرورة كده وعوير بس امسكو بيهو زمن ، وبعداك لمن يستعصي عليهو الموضوع ، وروهم الكاش بيوكلو احسن واحد عندهم بدل تدفعوا قروش ساي ، يعني انتي كبري فهمتا وماعاوزينهم يركزوا معانا ... " هنا انا دخلتا عليهم " السلام عليكم " هيفاء قبلت علي بدون ماترد السلام وطوالي جات مارقه وضربتني بكتفا كده وهي طالعه " اووووبس سوري ، بس حبيت اذكرك امس جيتك عشان كنتا دايراكي تدخلي لي واسطه لاستاذ احمد بتاعك ده ، لكن انتي بوريكم لي ... " ولبست نضارتا وطلعت الكلبة ،، عاينتا لاستاذ احمد لقيتو ممحن وزهجان " كيفك يا احمد ان شالله بخير ؟ "! اتكل علي الكرسي وبقا بهزو وختا يدينو فوق راسو " يا سكينه الناس ديل زباله وما حاخلي التافه ده وما بتهددني الواطيه دي ، وخولة دي زاتا نصابة شكلو ، وحاتماطل في موضوع العقودات ده لحدي ما اكشف لعبتا "..." قصدك يعني احتمال تكون نصبت علينا يا احمد "..." ما احتمال ، ده اكييييد ، والله انتي مسكينه يا سكينه ..." سكتا وسرحتا ، بعداك بديت شغلي وماشاء الله اليوم كان زحمه زحمة زحمة شديييييييييد ، واحمد شغال تلفونات كتيرة معا ناس من المخابرات والقضائية لمن خفتا واتوترتا ،،،
يلا لمن اليوم انتهي ، جاني في المكتب وانا برتب في الفايلات وبمسح في التربيزة ،، " سكينه انتي ابوك ده ما عندو وصية كاتبا براهو ، او شاكه في حته يمكن يكون خاتي حاجه بتهمو ؟ "... " ماعارفه والله يا احمد ، مالك داير تشككني ياخ ..." " كدي اسمعيني صلي علي النبي " "... اللهم صلي علي سيدنا محمد عليه افضل الصلاه والسلام " ".... امشي البيت وفتشي كوووووويس يا سكينه ، عندك 3 ايام كان مالقيتي حاجه بتخص الوصايا ماحاقدر تاني اساعدك في موضوع حقكم ده براي فهمتي " "... طيب يا احمد حافتش ... "
اليوم داك رجعتا البيت وانا سررررحاااانه بس دخلتي علي البيت ودايرة اقفل باب الشارع ، اشوف ليكم من بعيد الزول المراقبني داك قاعد قصاد بيت ناس هيفاء وبتكلم في التلفون وبوصف ، قفلتا الباب سريع سريع قبل يشوفني " بسم الله ده مالو ده كمان .... " عديت فترة بعد جهزتا الغداء واكلنا ،،، امي جاتني في الاوضه وتهرج " خولة المعفنه ابوكي ما عرس دي ابليس دي ماعندها احساس " وتشيل وتبكي ،، " يا امي في شنو مالك بسم الله كدي احكي لي " جات الكلبة المعفنه جادعه حاجات ابوكي برة ، ودقت الباب فتح ليها عامر ، قالت ليهو تعال لم وسخ ابوك ، الله يهدك ياخولة ....." انا بقيت ببكي " شنوووو دي حيوانه دي كيف الكلام ده يا امي يعني جدعتم في الشارع هسي " "... اااي يابتي هسي مجدوعات واخوانك زعلانين " ... خليت امي وجريت علي الشارع ؟ القي ليكم عمر وعامر يبكوا وقاعدين في الواطه خاتين ليهم ملاية وبطبقوا في هدوم ابوي ، والاوراق مجدعه والشنط الهاند باق دي مفرزعه التقول اعصار بس جاهم ،،، لبستا توبي ومسحتا دموعي ، وبقيت بنقل الحاجات معاهم لي جوة ،، واخواني ديل دموعهم عشرة عشرة وساكتين ،،،
بعد ساعه كده من دخلنا الحاجات اوضه امي ، مشيت ليها واتونستا معاها شوية قلتا كدي النطلعا من الجو ده ،، " امي حبيبتي انتي كويسه ؟؟؟ "! .... " ااااي يابتي ، بس سبحان الله " وسرحت بعييييييد ،،، " مالك يا امي ان شالله خير حبيبتي ؟ "! .. " حلمانه بي ابوكي الليله وهو برضو خجلان مني ماقادر يعاين لي وبمددا لي في صندوق لونو اسود بدهبي كده قديييييييم ، كان ما كذبتا يشبه الدخلتو معا الحاجات دي ،،، " ... " سبحان الله ، يا امي عليكي الله ابوي ده اعفي ليهو ياخي ، اترحمي عليهو واقري ليهو الفاتحه طوالي ، اذا كاتمة حاجه يا امي ومزعلاكي منو عليكي الله يا امي ابكي براكي ان شالله بس ما تكتميها ، الميتين دي عايشين بين الناس وبحسوا بيهم " ... امي قعد تبكي من اول وجديد بصوت لمن العبرة وقفت لي وبقيت ماسكه دموعي بالغصب ، " يابتي انا اي شي من الحاجات القلتيها لي ديل انا عملتهم والله ، بس الا الكاتما جواي ، كتيييير ياسكينه وجع سنين ، الحمد لله ،،، كاتما سنين ي
ا بتي وبتعبني مرات ، استغفر الله " ... جيت قعدتا جمب امي ، وحضنتها وسلمتا عليها شديددددد ، واتونستا معاها وحاولتا اغير ليها نفسيتا شوية ، وقمتا عملتا ليها الكيكه البتحبها ، وظبطتا ليها جبنة ، وفي ظرف ساعات جو البيت من كئيب اتحول لجو رايق وحلوووو ..
بالليل وانا نايمه كده حلمانه بابوي ماشي علي اوضه امي ، وانا زي خفتا كده منو وبقيت واقفه برة براااااي ، فجاة دخل وطلع نفس الصندوق الحلمت بيهو امي وجا ، وقف كده حسا بي خايفه ، قام ختا الصندوق في اقرب مكان لي وابتسم لي وقال لي ده حقكم محفوظ ، وانا ابتسمتا ليهو وعيوني ملياااانه دمووووع لاني شايفاهو بمشي ، وانا من قمتا ابوي كان مقعد ما بتحرك الا بكرسي ،،، ...
ياخي صحيت الصباح مخلوووووووووعه ومبسوطه في نفس الوقت ، اول حاجه قبل اعمل اي شي ، مشيت شلتا الصندوق طلعتو من اوضه امي ، خليتا بتصلي وجيت علي اوضتي ، قدر ما احاول افتح الصندوق ماقادرة افتحو ، مشيت جبتا يد الفندق من المطبخ ، وامي شافتني " يابتي اصبحنا بس الله ، مالك في شنو انتي مجنونه؟ " وقامت كده علي حيلها وجات وراي علي اوضتي ، " في شنو يابت ؟ " وانا اشيل وكشو وشو كرو بكسر في الطبلة ، والصندوق متين شديد ، غايتو لحدي ما انا فتحتا الصندوق صحيت اخواني والجيران ، والله جاده ،،، جوني مخلعين عمر وعامر ، في شنو ياخي ؟، ... امي " بري ما عارفا يابت ما تتكلمي "! ... وانا اللحظه ديكي فاتحه داااااك يا الصندوق واشوف ليك وصية ابوي بخط يدو واي حاجه مملكا لي انا واخواني واخواتي من ابوي بس ، وخولة ماخاتي ليها شي ، لانو كان كاتب ليها البيت باسمها وكانب تفاصيل كل املاكو ونصيبها في الميراث طلع حق البيت المسجلو ليها وزياده كمان ،،، ومسجل اي عقارات بي اسم امي والمستفيدين من بعدها انا وعمر وعامر واخواتي الاتنين ،،، ياخي انا لمن قريت الكلام لمن قعدتا ابكي وامي جات بقت تكورك " يابت في شنو ماتجنيني بتجلط ليك هسي دي " وعامر يهرج " ياحيوانه انتي ملاحظه مصحيانه صباحات الله الملايكه حايمه ياخي رزق ما حيوزوهو علينا بسببك " ..... طوالي عاينتا ليهم " يهدا رزقكم ، دي وصيه ابوي يا امي وعمر وعامر خطفوا الورقة وابوي كان مغلفا عشان ماتتشرط وللا تتلف ، عمر " اااااي يا امي اهو ده كاتب وكاتب وكاتب ، وامي تبكي وتحمد في ربنا ، تبكي وتشكر ربنا ، وتبكي شديد طوالي جابت المصلاية وقعد تصلي وتدعي ربنا وتحمدوا ، وانا من كترة الفرحه عيوني بقو حممممر واخواني اتأثروا واتبسطوا شديد ،،،، " ياسكينه عرفتي كيف انو ابوي خاتي الاوراق دي هنا ؟ " ... ، " والله ياعمر وعامر حلمانه بي ابوي " وحكيت ليهم كل الحلمتا وعدتا الحلم تاني لي امي ، وكللهم " سبحان الله سبحان الله " وكللنا اترحمنا عليهو وقرينا ليهو الفاتحه ، بعدها طوالي امي بدل تشد اللبن شدت البليله في نص الحوش ، ورمت الزلابية ،،، وانا مشيت عشان اجهز ومتحمسسسسة متييييين اصل واوري استاذ احمد الوصية الاصلية ...
وفعلا طلعتا وانا اليوم داك سعادتي ملت الكون اظنو نور ،،، في الشارع قبل اصل الزلط ، لاقاني ادهم " سكينه انتي واحمد ما حتسلموا مني ، جيتكم باللتي هي احسن مالقيت منكم وش ، جيتك دايرك تتوسطي لي ليهو ، عشان عرفتا من هيفاء انك شغاله معاهو ، ما اديتيني وش ، وهو كفاية الحكتو لي هيفاء ، ماتلوموني تمام ، سلام ... " مشا مني وخلاني مخلوعه وبقيت منططه عيوني وبعاين ليهو وهو ماشي راجع علي بيتهم ، وماوعيت الا بصوت بوري حق ترحيل روضه وقرررب يطقشني

اتخلعتا ، والراجل زاتو اتخلع " يابت امشي كويس في الشارع " ودور عربيتو ومشا ،، انا بقيت ماشه وماشه من شده سرحانه لمن فوتا المحطه وانا ماشه ، في النهاية وقفتا سيد تاكسي وركبتا ، ومن شده سرحانه وكان ما سيد التاكسي راجل ضكر ، ما كان وقف التاكسي وقال لي " يابتي موش قصدك انزلك هنا ؟ ... " بقيت مخلوعه واتلفت ونفسي قايم " اي اي ياعمو شكرا ليك ، اها كم ياعمي " حاسبتو وشكلو حنا علي مشوار 50 60 كده وشال مني 30 بس ،،، شكرتو ومشيت علي المكتب ، لاقيت عمو حسن نازل من فوق " صباح الخير يا سكينه ، مالك يا بت وشك مخلوع كده ومختوف " ،،، " مافي حاجه ياعمي ، بس الارهاق يا عمو " .. اتونستا شوية معاهو مددا لي شاي ومعاهو زلابيا ، طلعتا المكتب لقيت استاذ احمد قاااااعد وفارش ليهو كترة ملفات ، ويشيل ويحك في راسو ،، " اوووو سكينه يا سكينه صباح الخير ، اتفضلي يا اختي .. " سلمتا عليهو وقعدتا قصادو وبقيت بشرب في الشاي ، " مالك يابت وشك كده ؟ ! ،،، " والله بس . ماعارفه اقول ليك شنو ؟ .. ! هي نسيت يا احمد اتفضل دي وصية ابوي الاصلية ... " احمد اتبسط شدييييييد " ياسلااااام والله دي حاجه حلوة ياخي ، تمااااام كده ياسكينه حاظبط ليكي امورك ، بس انتي عارفه اخير تحتفظي بيها لانو دي خلاصكم ، وانا زي ما انتي شايفه قدامك الملفات وغيرو وما عاوز ما انتبه ليها ، حافظي عليها ، وانا هي في بالي تمام ، وبقلب جامد لمن تجي خولة ما حاشتغل بيها كتير ، وحاكلمك عشان الكل يعرف الحقيقه تمام ؟ " .... " طيب تمام ، حلووووو شديد يا احمد ... " يلا وانا قايمه كده وطالعه علي مكتبي برة " سكينه نسيت اقول ليكي انا مسكتا قضية البت الاسمها امل القالت ادهم اغتصبا ... " طوالي رجعتا قعدتا في مكاني " كيف يعني ؟ ! " .... " كده ده يا سكينه اتصلتا كترت تلفونات ما بتتخيليها نهائي ، والحمدلله اتواصلتا معاهم ، ولحسن حظي ما اتفاهموا معا محاميهم وجيت انا في السكه " ... انا طبعا هنا يادووووووووب بقيت مركزة " احمد انتا زول شهم خلاص الله يفتحا وينورا عليك ياااارب " .. احمد قعد يضحك " اللهم اميييييين يارب العالمين ... " شوية كده جات داخلة سماحه بت ، استغفر الله العظيم سمحه سمحه نار منقد بس ، والرقة الفيها حسيت اني سيف عديل ، البت ماشاء الله طويلة ولونها نضييييف قمحية كده وضعيفه ما سمينه وعيونا وتفاصيل وشها كللها ماشاء الله الخالق الناطق ، الزول ما بقدر يعاين ليها مرتين ،،، جات تقدل ومعاها امها " السلام عليكم احمد كيفك ؟ "! ... " الحمدلله يا امل اتفضلو اتفضلو دي سكينه سكرتيرتي " .. قولة احمد امل دي ، وقفتا علي حيلي وبقيت بعاين ليها ، والنار طلقت جواي ، لمن عرقي نزل ، طلعتا قعدتا في مكتبي وخليتهم جوة ، وانا قاعده في الكرسي ، كنتا متوترة شديد ، وبهز في رجولي ، احساس البت يغتصبوها وتجي ودايرة تدافع عن نفسها وعن شرفها ، ده حاجه الزول براهو البكون عايش اصعب احساس حاسيهو ، البت حننتني واذا علي دايرة احضنها علي وابكي معاها ، وفجاة ادهم بقيت بستحقروا بقيت بالجد ندمانه الاحاسيس الجاتني غصبا عني وكانت ليهو ، ياخي انا اليوم داك جد كنتا مكتئبه عديل ، في اثناء ما انا غايصة كده في الجواي ومتألمه ، اشوف ليكم ام امل متكلاها وطلعتا قعدتا في الريسيبشن ، وامل بتبكي شديد لمن بترجف ، " يابتي عليكي الله عايني لي امل دي عندي كلام معا احمد " امها دخلت ليهو وقفلت الباب ، وانا من شوفتها بتبكي لمن بترجف جريت عليها وقعدتا جمبها ، مسكتا ايدها وبقيت بهدئ فيها ، وهس شغالة " حسبي الله ونعم الوكيل . الله يأذاهو الكلب المنافق ، الله يحرقو ، انا ماعافية ليهو نهائي حقي وحق اي بت غشاها " وبقت متكلة علي وتبكي بكاء انا لمن دموعي جرت والبت تشيل وترجف ، نزلتا سريييع جبتا لي عصير ليها وموية ، امل شربت العصير وموية ، وهدات ، وانا والله من شده حانه علي حالتها بقيت ببكي وهي تسكت فيني ،،، مسحت دموعا وقبلت علي " ياسكينه انا ماقصدي ابكيكي " شفتو الرقي والزوق ، قبلتا عليها " يابت انتي اصلا مسكينه وطيبانه كده " ... ابتسمت " ااااااي بقولو كده " ... قمتا سكتا مسافه ، وقبلتا عليها " انا ما دايراكي تتحسسي ساي يا امل ، انا منفعلة معاكي لاسباب كتييييييرة لا تعد ولا تحصي ، واولها انو ادهم ده ولد جيرانا ... " بس قولة كلمتي دي ، كوركت وانفعلت ولمن قامت علي حيلها ، شفتو ناس الصرع حمانا الله ، بقيت كده وتصرخ ، انا اتخلعتا وبقيت بمسك فيها وهي تبكي وتصرخ الحيوان دايرة اقتلوووو ما بخليهو ... طوالي جو جارين احمد وامها ، " في شنو في شنو بسم الله يا امل " ... امها حضنتا وبقوا يبكوا الاتنين ، وانا اتووووترا شديد وبقيت بتمتم وبرجف شديد لمن حسيت اني حادوخ " يا استاذ احمد انا بس ، هي كانت بتتونس معاي ، والكلام جاب الكلام ، وقلتا ليها ادهم ده ساكن جمبنا وطوالي حصل كده " وقعدتا في اقرب مكان وبقيت ببكي ،،، امها طوالي اتكلمت معاي " يابت عادي نحنا برضو بتعمل لينا كده ، مما حصل ليها ال
! وللا انا بحلم ؟ ! وللا هو في شنو ؟؟؟ "!
حصل ، والا بنوديها لاستشاري نفسي ، وهسي من دربنا ماشين ليهو ، عادي يابتي ما تتحسسي " .. وانا بقيت ابكي زياده بنخجه كده ، شوية كده احسسا ليكم بي امل جات قعدن جمبي وحضنتني ، وانا سلمتا عليها واعتزرتا ليها ، بعد لحظات كده انا هداتا ، ومسحتا دموعي ، الساعه الاشوف ليكم احمد دموعو عشرة عشرة ويمسح فيهم ، احمد ده حنين شديد ، غايتو كان جو مؤثر شديد ، المهم احمد انفعل شديد " انا يا امل حقك ما بخليهو كان تبقي دي القضية الوحيده الحآخدا طول حياتي حاواصل فيها ، والحيوان ده ما حارتاح والا هو في السجن الكلب ومعاهو اعدام كمان ، " امها طوالي اتبسطت شديد ، وقالت ليهو ده المحامي البنثق فيهو بعد ربنا ، ربنا يقويك ومحتاج اي شي نحنا معاك " .. وانا انفعلتا معاهم " انا زاتي بتلقوني معاكم " قاموا كللهم قعدو يضحكوا ، وامل طوالي قالت لي اديني رقم تلفونك الخاص ، طوالي اديتو ليها ، شكرتني وورتني اني حتتصل بي خلال اليوم ومحتاجه زول تتكلم معاهو ، لانو من حالتا بقت هستيريه كل صحباتا بقوا ما معاها وما قاعدين يجوها ولا يتصلو عليها ، والحكاية دي اثرتا وزادت حالتا سوء ، طوالي قلتا ليها " من عيوووووني اي وقت محتاجاني كان دايراني اجيكي في البيت بجيكي ، بس انتي تسلمي لاهل وتكوني طيبه ، " وفعلا الجو اتغير واتونسنا شوية حتي طلعوا ، ومنها انا واحمد بقينا منغمسين في الشغل ، والناس بدو يجوا كتيرين لمن ما قادرين نحك راسنا ، واليوم داك لا فطرنا لا شربنا حاجه الا نهاية الدوام ،،،
المهم بعد رجعتا البيت ، اليوم داك عزوني رجعوني بالترحيل ، امل اتصلت علي ،، ودار الحوار التالي :::
انا : الو السلام عليكم
امل : عليكم السلام ، كيفك ياسكينه عليكي الله تمام ؟
انا : الحمدلله يا امولة ' انتي بقيتي كيف ؟ !
امل : والله ياهو الحمد لله ، مشيت لدكتور كده قدر ابوي منظراتي هههه بس تصدقي كل مرة انا بمشي ليهو بجي مرتاحه اكتر ...
انا : ان شالله دايمااااا مرتاحه يا امل ، لانك عسل وتستاااااهلي ياحبيبه
امل : تسلمي يا طيوبه ، بالجد ارتحتا ، ووالله يا سكينه نفسي افضفض ليكي واحكي ليكي كل الحصل معاي ، بس ماقادرة لي هسي ودي عقبتي معا الدكتور للان ماقادرة اتكلم ، ونفسي اتكلم واتجرس وارتاح يا سكينه انا نفسياتي تعبانه شديييييييييييييييد ،
انا : كرعلي يا امل ، ماتستاهلي حبيبة والله ، اصلو ماتضغطي علي روحك، وفي اي لحظه احتجتيني اتصلي علي ، ونسه ضحك ، فضفضة ، اعتبريني دكتورتك الشخصية ...
امل : ههههههههه حااااااااضر يا عسل ، يلا اخدي راحتك ، الليله اهلي مطلعيني عاملين لي فسحه جميلة كده ! ....
انا : تمااااااااااام ايااااامك والله استمتعي طيب ،،،،
امل : ماعندك واتساب ؟ !
انا : لالا والله شفتي تلفوني قبيل صح ؟
امل : ااااي ... يابت انتي اخلي زولة ...
المهم اتونستا معاها مسافه كده وقفلنا الخط ، وطلعت زولة ظريفه والله واحلي زولة ، وشخصيتا وهي علي طبيعتا مرحه ،،، بس الله يهدو خربا من جوة ،،، كنتا بالجد مبسوطه وانا بتكلم معاها ياخي حسيتا رفيقة لي سبحان الله ،،،، وامي لاحظت لي بعد قفلتا الخط وشي بقا ناير ومبسووووطه كنتا ،،، " ماشاء الله يابتي عيني بارده ، ان شالله دايما مبسوطه ياسكينه " .... " اللهم امييين يارب العالمين جمعا " جيت سلمتا عليها في راسا ، وسالتني من اني بتكلم معا منو ؟ ! قلتا ليها " واحده اتعرفتا عليها الليله ، ماتشغلي بالك ، اها الليله الغداء بشنو ؟ "! ... امي قعد تضحك " سويت ليكم ملاح ام رقيقه تاكلو اصابعكم وراها وعملتا ليكم الكسرة وجهزتا الشطه ، امشي انتي قطعي السلطه ، وختي الصينيه ، " ... انا طبعا وشي كللو اتقلب قلوب قلوب كده واتبسطتا شديد " ياسلااااام احلي اكلة في العالم انا بحبها ياااااخ ، وطوالي مشيت استحميت وجيت جهزتا معا امي الاكل ، .. واكلنا اكلنا اكلنا اكلنا بمزاااااااج ونفس مفتوحه الحمد لله ، ومنها دورتا الشاي والقهوة ، وعمر وعامر شغللوها لي في المطبخ ، كان يوم ظريف والله ... بس ماخفي اعظم ...
اليوم داك بالمساء كده ، قلبي قابضني ، ويدي ماكلاني ، كنتا ما مرتاحه نهائي ، مشيت سبحان الله ، شلتا الوصية وجيت لي امي ، " امي انا دايراكي تمسكي الوصية دي تحفظيها ومافي زول يعرف عنها حاجه عليكي الله طيب ، ولا حتي اخواتك تمام " .... امي صلحت قعدتا ومسكت الوصية وقبلت علي " لكن يابتي انتي موش مفروض يمسكها احمد " ... " يا امي احمد مشغول شديييييد ، وراسو جايط بقضية كبيرة ، فاحفظيها يا امي الله يرضا عليكي ،، ".... " يابتي انا ماعندي مشكلة احفظا وللا لأ ! لكن اذا خولة اخدت الحق كلو نعمل شنو ؟ "! ".. ولا يهمك شديد ولا تقللقي يا حبيبتي ، ماحيحصل لانو اللحظه الحتجي خولة تشيل الاملاك ، احمد حيتصل علي ، " ... حتي امي اتطمنت ، ومشت دستا ورقدت وانا جيت رقدتا جمبها ، نوووووومه واحده للصباح ... اليوم داك بتذكر اني كان جواي احساس غرررررررريب كده ومامريحني وقلبي قابضني شديد ،،،، والزاد الطين بلة ، لقيت رساله بالصباح من هيام " يابت انتي جاااااااده ؟

قمتا فتحتا عيوني ودعكتهم كده سمممح وقلتا بسم الله ، مسكتا التلفون واتصلتا عليها " في شنو يا هيام ؟ "! .... " ماعارفه في شنو ياسكينه ، الفيديو المنزل في اليوتيوب ؟ ! ... " انا اتخلعتا شديد ، " يابت فيديو شنو ؟ ! " .... هيام سكتت مسافه وبقت تستغفر ربنا كتير ، " عايني ياسكينه انا بعرفك شنو ؟ ! ، بس عليكي الله ادخلي من اي تلفون حديث ونشطي النت ، وادخلي اليوتيوب طيب ،،، اعملي بحث بعنوان " قلة ادب محامييين " .... انا " شنو شنو شنو انتي بتقولي في شنو يا هيام " ... هيام مسكت نفسها " عايني يا سكينه اذا سمحتي انا براي متوترة اكتر منك ، الفيديو ده ظاهرة فيهو انتي واحمد المحامي " ... انا طبعا بقيت واقفه ونازلة فيني صاقعه ، وبدون احس قفلتا التلفون وبقيت مصدومه شعرة جلدي كللها قايمه ، وجلدي متللللج شديد ، وبقيت مذهولة ،،، مشيت بدون ما احس لاوضه اخواني ، لقيتهم نايمين ، شلتا اللابتوب وفتحتو ولحسن حظي النت مركب ، طوالي دخلتا علي اليوتيوب ، وفي البحث كتبتا " قلة ادب محاميين " الساعه اشوف ليكم عنوان عرررررريض وكمان حصري ، ماعارفة قوة القلب جات من وين بس فتحتو وركبتا السماعه ، اشوف ليكم احمد لمن جا مسكني من كتفي وقعدني ، ولحظه جاقعد قصادي منها داير يدنقر ويقعد مدبلجينها بطريقه مطلعيني كاني عاهرة المجتمع ، بقيت مخلوعه وقاعده ابكي ، وبس دايرة اقوم اشوف ليكم اخواني جو وبشوفو في الفيديو ومخلوعين بس بقيت ببكي شديد وحاضنه عامر ، وافتكرتو حيتبري مني ، بس تصدقوا اخواني حضنوني ، وصاحبهم قعد يبكي ، بقيت ببكي شديد لمن نفسي قام ، وحسيت قلبي داير يطلع من جوة جسمي ، في لحظه فجأة بقيت ماواعية ، وماحسيت بي نفسي الا وانا في المستشفي قسم العناية المركزة ... فتحتا عيوني ولقيت نفسي مركبين لي الدربات وبتنفس بالاوكسجين ، وشايفه ليكم امي من بعيييييد بتبكي شديد ، واخواني برة بكوركو في تلفوناتهم وبتكلموا ، واحمد واقف برة وساكت مكتف يدينو ، وجمبو شرطي واقف وبتكلم معاهو في اضانو ،،، ضربات قلبي شكلها زادت شديد ، لانو فجاة بقيت ما واعية ،، ... لمن فقتا ولقيت نفسي في سرير بيتنا ، سمعتا اصوات كواريك ومشاكل برة البيت ، فجاة خفتاااا شديد واتوترتا والله ، لقيت امي جمبي وبتسلم علي وتبكي " احححي ياسكينه الله يكرب الكربك ، ويقتل القتل الفرحه جواكي الله يأزاكم ياهيفاء وادهم ... طوالي حاولتا اقوم ، امي ساعدتني عشان اقعد " امي هو الحصل شنو ؟ ! .... " امي اتأفأفت واستغفرت ربنا ، " يابتي الفيديو انتشر شديد وقالو الا يودوكي انتي واحمد الشرطه للآداب ، وقلبي بيقول لي ادهم والعفنه الهايفه دي داخلين في الموضوع ،، وقدر يابتي ما اتكلمتا معاهم ابو يقتنعوا والدنيا برررة موووولعه نار " .. انا طبعا جسمي برررد وبقيت بتمتم " يدخلوني السجن كيف ، ولييه ؟؟ ! انا عملتا شنو ؟ ! " ... " يابتي كدي هسي اهدي ارقدي ارتاحي شوية ... " ابيت ارقد كللو كللو وبالغصب قمتا وانا بتترتع في المشي ، وزهجاااانة واصريت اني اطلع برة ، امي تجرجر فيني ، وتنادي في عمر وعامر ، وانا اكورك " فكيني يا امي انا بطلع ليهم هسي دي ، انا واثقة من نفسي انا شنو ؟ ! وقدام ربنا وشايفني وعارفني اكتر منهم ، مافي شي يخليني اتدسي واخاف ، انا بخاف من ربي بس " ولمن صوتي بقا باحي وممغوسة ومكتومه من جووووووة ماسكتا ، الا جو احمد وعمر وعامر قعدوني ، وعمر ده برك لي في الارض ويبكي بي طول حسو " يا سكينه يا اختي ما تعملي في روحك كده ، انا اصلي مابريح العمل فيكي كده " .. وعامر مهزوز قالدني عليهو ويرجف " ماتخافي ياسكينه انا جمبك يا اختي ، نحنا ماسكينك عشان اذا طلعتي من هنا حيودوكي القسم ومين عالم يطلعوكي وللا يجرجروكي والحرس ديل تافهين مابضمنهم " ... انا بقيت ببكي من جوة لمن نفسي كتم ، الا رشوني بي موية ، وبقيت بعاين لي احمد " قوموني " .. عمر وعامر قوموني ومشيت علي احمد " انتا زول واثق من ربنا انو حينصر اي مظلوم ، صح " .. احمد وهو متوتر ومربووووك " ونعم بالله ، " اخد نفس طويييل كده وطلعوا نفس حار من جوا " اكيييد يا سكينه " ... قمتا اخدتا نفس طويل " طيب معناها نحنا واثقين من الحصل ومافي زول عارف شي غير ربنا ، والصورنا صاح " ... " ااااي صاح يا سكينه " واحمد دنقر راسو واتعبر ،،، " يبقي ربنا اكبر من كل شي " .. بعديها اتلفتا علي امي ولقيتا بتبكي من جوة ، وعيونا ديل شلال من جووووة ونفسيتا تعبانه شديد ، جريت عليها وانا ببكي ، وهي حضنتني وانا دموعي عشرة عشرة " يابتي الله معاكي وحافظك ، وحنعمل المستحيل عشان تنستري وتظهر الحقيقة ،، و .. "... ماقدرتا اتحمل فراق امي طوالي طلعتا جريت علي بره وانا ببكي ، ومن شده ما ارهقتا نفسيا حيلي برد الا دختا جمب الحيطه البرة ، جا رفعني واحد من حراس الامن ، مسكني وبقا ماشي ، جا واحد تاني داير يكبل يديني بالقيود بتاعتهم دي ، الماسكني قال ليهو " وما اكرمهن الا كريم " قعدتا ابكي لحظتا شديد واتشهق ودموعي عشرة عشرة ، ودايرة او
قفا ماقادرة ، بقيت بعضي في شفايفي عشان اوقف بكا بس ما قادرة ، وكللها دقايق وركبوني البكسي بي ورا رفعوني زي مابرفعو الخروف ويختوهو بي ورا ، بس برأفه نزلو لي الباب الورا ، وركبو معاي احمد وهو مكبل برضو وبعاين لي " سكينه ربنا في " ولحظتا اتجررررس شديد ، وبقيت انا بتلفت وبفتش علي امي واخواني ، حسيت بيهم متجرسين وما دايرين يشوفوني بالمنظر ده ، بقيت ببكي وسرحانه في منظر امي البقطع القلب ، اتذكرتا نخجة اخوي ، وبكا اخوي التاني برضو وحرقتهم من جوة ، دقات ضرب قلب امي ، بتدق جواي ومعا كل دقة بحس بروحي دايرة تطلع من القهر ، اتمنيت ما اشوف امي بالمنظر ده ، نسيت البي والعلي وبقت البكية مكتومه وتطلع من جوووووووووة مصاريني ،،، واحمد يشيل ويصبر فيني " ما حاخليكي يا سكينه وانا كده ما بكتفوني ، بطلعنا وان شاء الله امورنا كللها تظبط تمام ؟ ! .. " وانا ببتسم ليهو ودموعي جارية ، وخايفه اتكلم اتعب ،،،
لحظه وصلنا القسم ، نزلونا انا واحمد وبقوا بلزوا فينا زي الخرفان كده ، كللها لحظات ، واي زول فينا دخلوهو في غرفة ،،، بقيت راقده علي التربيزة ، فجاة اقوم ليك منها بصوت طاااااخ علي التربيزة لمن صدعتا وراسي اتضرب ، رفعتا راسي وانا عيوني مزغللة القاهو ليكم ضابط كده ،،، قعد قصادي ودار الحوار ده :: ؛ -
الضابط : اسمك ؟
انا : سكينه حسين القاضي
الضابط : عمرك ؟
انا : 28 سنة
الضابط : من متين انتي شغاله في الدعارة ؟
انا : شنو دعارة شنو ؟
الضابط وهو صاري : بتكلم معاك انا ردي لي سرررريع .
انا : ارددا ليك اقول لي شنو يعني ؟ انا شي ماعملتو بتعمللوني ليهو بالغصب وللا الفهم شنو ؟
الضابط : انتي بترفعي صوتك علي يافاجرة ياتافهة انتي ؟عسكري !!!!!!! شيل الغجر ده وديها علي الحراسة الانفرادية وبكرة من صباحات الله ودوها دار التائبات ...
بدون ما يدوني فرصه اتكلم جا العسكري بدون رحمه كراني كر وانا اجرجر في رجولي وابكي ومتألمه قلبي واجعني ونفسي كاتم شديد وتعبانه طوالي دخلوني جوة ورموني في الارض ومشا الضابط ،، بقيت قاعده ببكي وخايفة شديييييييد ، خايفه يغتصبوني خايفه يعزبوني ، التجارب والحكاوي البسمعا ورتني اني ما اثق في زول امن نهائي وانا براي ، بقيت ببكس الليل كللو وادعي ربنا انو ما يمسني زوى ان شالله طول حياتي اتسجن الا ولا شرفي ، دموعي نشفن وشفايفي اتشققوا وصوتي راح وحلقي بقت واجعني ، ،،،
بالصباح كده اسمع صوت مفتاح بفتح في الباب خفتا اتخلعتا شديد ،طوالي قمتا علي حيلي ، جا داخل ، سكينه تحويل لدار التائبات ، بقيت اتمتم انا لكن ،،، مسكني من يدي ونظام داير يخليني اطلع برة السجن الانفرادي ، استغل فرصة مافي زول شايفو ،،، كفاني علي الحيطه علي الباب وعمل فيها بفتح في الباب كويس وبحاول يطلع في المفتاح ، وهو لاصق فيني بي ورا ، جسموا كللو ضاغط علي وعاصرني علي جزء من الحيطه وجزء من الباب وانا دايرة اصرخ ، مسكني من صدري وعصرني شديد وعضاني في اضاني وهو بقول لي اسكتي يا تافهة ، ولا كلمه فاهمه ، انتي انا رحمتك ماجيتك من امس يا عاهرة انتي ، كان يخلوك لي يوم كنتا انتهيت منك ، وانا جسمي كللو برجف وضاغطني شديد وبقا ماسكني من خشمي وقافلو لي وانا بحاول افتح خشمي واعضي يدو عشان اصرخ وزول اسمعني بس ماقادرة وهو يشيل ويتحرش فوقي ، ويتحكحك فيني " اصبري شوية وارتاح خليني انتهي ، مافي ذرة انوثة لكن انا تعبان من الصباح " .... لحظتا جا عمو كبير جاي ينضف ، طوالي اتنفض وصلح نفسو وبقا مطلعني علي برة وانا نفسي كان قايم ومرهقة شديد وخايفه شديد ومصدومه شديد وببكي شديد زي الزول البقطعو فيهو حته حته ومتالم وعاوز يكورك بس ماعندو خشم يكورك بيهو ،،، بقيت ماشه واتمنيت روحي تطلع في اللحظه دي ،،، بس لحظه طلعتا لقيت احمد مطلعينو علي قسم تاني مشيت جريت عليهو وحضنتو وبقيت ببكي شديد وبرجف وهو بقا ماسكني وبسكت فيني ،،، حسيت ده اخوي وابوي وامي في اللحظه دي ، كنتا بستنجد بيهو وانا ماشة ، ولمن عرفتا انو الحيوصلني الزول الطلعني بقيت بصرخ وبقول لا ما يسوقني هو وجريت علي مدير الشرطه ونزلتا ومسكتا في رجلو وببكي لمن حسيت المدير اتعبر وعيونو رقرقت مسكني من يدي وقومني وقال لي طلباتك ،،، " انا بس انا بس ما يوديني هو " وبقيت باشر علي الضابط الحقير ، وهو اتلبش ،، طوالي المدير اتدارك الموقف ومسكني من يدي ونادي مساعدينو ، وودوني معاهم دار التائبات ،،، لحظه وصولنا واول ما نزلتا عشان الجلاده تستلمني وتدخلني وقعتا من طولي ، وماوعيت الا وانا جوة ومركبين لي دربات ،، ولحدي ما بلغتا الصحه ما كنتا واعيه بزول ، وعرفتا انو انا بقيت في السجن بمرضي وتعبي ده قرابة الاسبوع ، وانا حسيت بيها ثواني ،،، ولحظه قمتا علي حيلي واتقويت ،،، جات شرطية بتندن في السجينات وبتوريهم الجديد في قضيتهم شنو ، لمن ندهت اسمي " سكينه حسين القاضي ، قضيه دعارة ، بحكم الادلة والا حين التوصل الي الحقائق ،من 6 شهور الي سنة " وانا سمعتا كلاما دا تاني وقعتا

